Jan Ø. Jørgensen har kvalificeret sig til tredje runde ved VM. Tirsdag eftermiddag vandt han overbevisende med 21-11, 21-15 over den 15. seedede Tommy Sugiarto. I tredje runde venter der formentlig endnu en indoneser for Jan Ø. Jørgensen. Det sker, hvis den fjerdeseedede Jonatan Christie vinder tirsdag aften over Heo Kwang Hee. Mens Tommy Sugiarto spillede sin første kamp mandag, var det Jan Ø. Jørgensens første i turneringen, da han gik videre fra første runde uden kamp. Han skulle dog ikke bruge noget tid på at spile sig varm. For den 31-årige nordjyde var brændende skarp fra første duel. Der var snert i hans spil. Hårde smash, bevægede sig hurtigt rundt på banen og stod godt godt i defensiven. Tommy Sugiarto fik ikke de lange dueller, som han ønskede, for hans modstander afgjorde dem forholdsvis hurtigt i første sæt. Andet sæt begyndte med samme skarphed, da Jan Ø. Jørgensen sendte et smash af sted, der kyssede sidelinjen. Næven blev knyttet efter vundne dueller, og han satte en ny duel hurtigt i gang. Der var intet hvile for Sugiarto, som begyndte at se mere og mere træt ud. Jan Ø. Jørgensen, som ligger fire pladser efter Sugiarto på verdensranglisten, gik en smule ned i slutningen af andet sæt, hvor koncentrationen svigtede.

Referat:
Den første danske sejr ved dette års VM sørgede Jan Ø. Jørgensen for.